**L'envadida deus cuu-nuds**

Qu'èra en 1968.

Lo gran viracap vadut en vila de la susmauta deus estudiants ne m'avè pas guaire hèit montar la frèbe au cervèth, bien aprigat pr'un gran bonnet. N'es pas que los ahars deu monde m'interessavan pas, mès d'aqueth temps, qu'èri joen e Io mei mestí, Io rugbi, la pesca, los amics e las amigas emplejavan largament la vita.

Qu'èri gemèr e fièr de n'estar. A la «balisa» (seuva domaniau) pròche la mar, que picavi 6000 caras. Dab lo hapchòt agusat com resèir, que trotavi d'un pin a l'aut, tostemps esmerit, shiulant o cantant. A bèths còps, que gitavi ua bitbohèra com me l'avè apresa Io pepé. Que trabalhavi viste e que'm damorava temps entà pescar lobias, piguèirs, sòlas e turbòts. Quauque còp, quèn la carasclèra de las cigalas estupava Io bronilh de las vagadas s'esbrigalhant sus la plaja, que'm gahava l'enveja d'anar a la mar.

Qu'anavi au cabanòt, que pausavi los ostilhs e que gahavi l'atiralh de pesca. Deu bèc de la duna qu'avisavi ua bèra punta. Dab trauca-sables e petits vèrmis blus viste amassats, que preparavi tres linhas e un cordèth e que m'estancavi entà grasir de quauques òras de plesir tranquille.

Mès un jorn, aquera tranquillitat s'es bien troblada. Figuratz-ve, qu'aqueth jorn, que vedi arribar capvath la plaja, a cent pas de jo, ua fòrt bròja gojata blonda, qui tot d'un còp se desvesteish e tota nuda, shètz vergonha, se va banhar dens la mia punta. Que n'èi las camas melècas e la len copada. Solide, saví bien que lavetz en vila, s'i passavan dròllas de causas e a Lince quitament, hemnas qui pleitejavan suu bòrd de la rota e n'èran tombadas de cuu per tèrra, mugas, en vedent passar ua donzèla estrangèra a cicleta, dab sonqu'ua petita culòta, las titas a l'èrt!

Quèn an arrevisclat, las nòstas blaguressas se'n van a galòps trobar mossúr curè, qui a telefonat autanlèu aus gendarmas entà que venossin viste arrestar aquera hilha deu diable. Desempuish aqueth jorn, los gendarmas que hèn Io nhau.

Que n'èri aquí de las mias pensadas, badant de lunh avant los esbats de la blonda naiada, quèn vedi descéner vente a tèrra deu haut de la duna, dus mostachuts dab l'unifòrme, Io quèpi, cinturon e solièrs negues, arremolinant dab los braç e quitant de s'estupar a bohar dens Io shiulet de cap a la nudista. Aquesta, a la vista d'aqueths arrequinhats, que damòra dens l'aiga e s'escapa a gran braça entau large. Lavetz, que'm hèci en davant: «Chèf! çò que hètz aquí qu'es hòrt dangerós. Si aquera mainada qui ne hèi pas domau en digun e se'n va vint mètres mèi lunh, que pòt estar gahada preu corrent a la sortida de la punta e qu'auratz sus la consciénçia ua mòrta anegada! ». Lo Capdau, pas maishant òmi, estadit per la corsa dens Io sable, se boishant la figura desgotanta de shudor, que compren la situacion. Ne hèi pas sonque gahar las hardas e la servieta de la banhadora. «Que diratz a la nudista de víner nos véder a la casèrna, e vestida!» ce'm ditz en s'arrevirant. Los dus compairs se'n tornan pujar la duna a pata-graupas en arrebohant. Un còp los pires desapareishuts, que hèci signe a la nadadora qui s'apressa deu bòrd dab cautèla. Que li balhi un tricòt barretat qui aví tustemps en resèrva hens la museta. Que se'u hica en Io tirant hòrt entau baish, entà m'estujar çò que ne devi pas véder. Que m'esplica que s'apèra Ingrid, qu'es Alemanda, en vacanças au camping de Sent Guironç, dab amigas. Qu'arresti de pescar. Lo mei cap ne'u diu pas desplàser puishque vòu bien me seguir. Au cabanòt que'u balhi de qué búver e que la hèci arríder en escarnint los tarribles cordoats de Castèths. Après l'avéisher bien consolada, que la torni miar au son camping a l'escurada, seduda suu quadre deu velò. Ah! la bèra passejada!

L'endoman vèspe, que torni a la pesca. Que m'i hèci a sortir de l'aiga ua bèra lobia, quèn avisi au bèc de la duna, los meis dus gendarmas. Mès com sui tot solet sus la plaja, que son, solide, decebuts. Au tilh deu só, los sons quèpis dèven pishar de shudor. Que dèven maudíser totas las bigòtas deu canton.

La pesca fenida, que'us tròbi a pata-graupas, shètz quèpi, en braç de camisa a assajar de tirar deu sable la soa 4L blura, au pè de la duna. Segur, ne son pas Maransinòts.

Que'us muishi com har dab gèstas, baluhas o garralhs. Avant de se'n tornar, Io chèf que'm ditz Io son sentiment : «tots los curès, militaris retirats, notaris, bigòts e bigòtas deu canton, e'm pòden telefonar, ne'm torneratz pas véder ací. L'in·hèrn n'es pas la vista deus cuu-nuds, qu'es lo sable ! ».

En seguint, que vau portar la bòna navèra a l'Ingrid e soas amigas. Los jorns arron, Alemands, Holandés, Francés e quitament Anglés, de mèi en mèi nombrós, dishan suu sable camisas, culòtas e malhòts, s'arrajan au só e se banhan shens perplic. Que'n sui esbahit: nat gèste lèd o coquin ne vèn destorbar aqueth tablèu de paradís. Los amics, quèn e'us ac disi, ne'm vólen pas créder. En s'estujant, aloncats au bèc de la duna, l'uelh lusent, que venen s'assegurar que ne'us disi pas mensonjas. Au cap d'ua setmana, arrei mèi ne m'estonava. Solide, ua mòda qu'èra vaduda.

Ne sui pas estat susprés sonque dus còps l'estiu seguent. La permèra suspresa, qu'es quèn tota ua familha de bons Shalòssas bien pansuts, dus còishes e ua mainada, Io pair, la mair e la granmair se pausan a costat de jo, après un adishatz fòrt cortés. Shens vergonha, que s'eslasan sus senclas servietas, nuds com vèrmis. L'òmi se'm vèn véder. Que pàrlam de la mar, deus pins, de l'indon, de las aucas e deus pòrcs, deu rugbí tabei. Que sui tot fieròt de'u contar com Lince a ganhat Monthòrt a maugrat la grana diferença de pes de las mescladas. Los Shalòssas, tròp plan paishuts, n'an pas podut córrer pro viste ni pro longtemps, au darrèr deus maquinaires e deus gemèrs secs com galigostas. Que m'esplica qu'es la granmair qui volè a tot hòrt víner ací se méter tota nuda e qui a comandat que tots, hilhs e arrèr-hilhs, s'i metin tabei. Que'm viri de cap ad aquera dauna talament tant especiau. Qu'es asseduda, tranquillòta e que'm sorrís, shens s'arrestar de brocar. Ah! si la mia granmair e vedè aqueth espectacle: las bròcas e la lan careçavan un par de titas hornidas e penentas qui avèn los setanta passats!

La segonda suspresa qu'es estat quèn un pescador tot nud s'es vinut installar a costat de jo. Qu'es un aprentís, segotint de tot bòrd la soa canavèra avant Io lanç. Que'm dit que vau lèu assistir a un tablèu dens l'estile saussissa au cap de la linha. N'es pas l'auchèth que l'am e gaha, mes la giga de dreta deu malestruc qui s'esganurra de dolor, a har húger tots los malhons, las malhoinas e los pelitrons de l'endret. Que m'apressi, qu'espii l'estenuda deus domaus e qu'assagi de calmar Io malurós en Io disents que Io mei amic medecin a Lince e gran pescaire, m'a esplicat com har en tau cas. Que cau, pr'amor deu codic, que l'am traversi la carn de part en part. L'òmi que vòu bien se hicar suu sable de cuu en haut. Que'u blòqui dab un pè sus la giga de gauche, e d'un còp sec, que hèci passar l'am au travèrs deu medoth de la maishèra deu cuu. Lo blaçat que possa un crit com ua hòucada. Solide, se creid estar en aqueth moment enter las mans de lo diable. E sui jo Io diable, jo Io mèi brave còisho deu canton, com ac disè tostemps la granmair.

Trenta ans arron, si n'i a pas mèi nat gemèr, qu'i a de mèi en mèi de cuu-nuds suu sable de la còsta d'Argent. Tot just se's sovenen deus permèrs temps, mès, l'amna deu còs! Qu'es bien atau com v'ac dit, qu'a començat aquera pacifica envadida.

Pierre Laforie - novembre 2001 Pèir Laforie e Io grop gascon de Memòria en Maransin.